
N3 és N3O donor ligandumok átmenetifém-komplexeinek katalitikus hatása hidrogén-peroxiddal végzett reakciókban

Míg egyes enzimek (katalázok) a hidrogén-peroxid gyors elbontására specializálódtak, amellyel részt vesznek a szervezet oxidatív stressz elleni védekezésében, addig más enzimek hidrogén-peroxidot termelnek, vagy épp felhasználják azt oxidációs reakciókban. E kettősség mintájára mesterséges modellek is elképzelhetők, amelyeknek mindkét irányú tulajdonsága vizsgálható. A kataláz modellek gyógyászati, a hidrogén-peroxiddal végzett, ún. bioutánzó reakciók (zöld oxidációk) pedig ipari szempontból lehetnek fontosak.
A csoportban végzett korábbi kutatások folytatásaként szerettünk volna olyan ligandumpárral dolgozni, amely lehetővé teszi a karboxilát-csoportnak a fenti reakciókban betöltött szerepének vizsgálatát. Modellvegyületként egymagvú átmenetifém-komplexeket (Mn, Fe, Co, Ni és Cu) állítottunk elő, N-metilpropionát-N,N-bisz-(2-piridil-metil)-amin (MPBMPA) és N-propionát-N,N-bisz-(2-piridil-metil)-amin (HPBMPA) ligandumok [1] segítségével. A komplexeket infravörös és UV-látható spektroszkópiával, ciklikus voltammetriával és röntgendiffrakciós mérések segítségével jellemeztük [2].
Munkánk során vizsgáltuk a H2O2 bomlási sebességét (kataláz modell), ill. a morin oxidációját (oxigenáz aktivitás) a komplexek jelenlétében. Összefüggést találtunk e két aktivitás között, ami arra utalhat, hogy ugyanazon aktív intermedierek lépnek fel mindkét reakciótípusban.

